钦定古今图书集成/明伦汇编/官常典/第334卷 > 唐
## 钦定古今图书集成/明伦汇编/官常典/第334卷 > 唐

唐仍设御史台，以大夫、中丞统诸御史。

按《唐书百官志》：“御史台，大夫一人，正三品；中丞二人，
正四品下。大夫掌以刑法典章，纠正百官之罪恶，中
丞为之贰。其属有三院：一曰台院，侍御史隶焉；二曰
殿院，殿中侍御史隶焉；三曰察院，监察御史隶焉。凡
冤而无告者，三司诘之。”三司，谓御史大夫、中书、门下
也。大事奏裁，小事专达。凡有弹劾，御史以白大夫，大
事以方幅，小事署名而已。有制覆囚，则与刑部尚书
平阅。行幸乘《辂车》为导。朝会则率其属，正百官之班
序，迟明列于两观。监察御史二人，押班侍御史颛举
不如法者。文武官职事九品以上及二王后朝朔望；
文官五品以上及两省供奉官，监察御史、员外郎、太
常博士日参，号“常参官”；武官三品以上，三日一朝，号
“九参官。”五品以上及折冲当番者，五日一朝，号“六参
官。”弘文、崇文馆、国子监学生，四时参。凡诸王入朝及
以恩追至者，日参。九品以上，自十月至二月，裤褶以
朝。五品以上有珂，蕃官及四品非清官，则否。凡朝位
以官职事同者，先爵，爵同以齿，致仕官居上，职事与
散官、勋官合班，则文散官居职事之下，武散官次之，
勋官又次之。官同者，异姓为后，亲王、嗣王任文武官
者从其班，官卑者从王品。郡王任三品以下职事者
居同阶品之上。非任文武官者，嗣王居太子太保之
下，郡王次之。国公居三品之下，郡公居从三品之下，
县公居四品之下，侯居从四品之下，伯居五品之下，
子居从五品之上，男居从五品之下。以前官召见者，
居本品见任之上；以理解者居同品之下。本司参集
者，以职事为上下。文武三品非职事官者，朝参名簿，
皆称曰“诸公。”凡出不逾四面，关则不辞见。都督、刺史、
都护既辞，候旨于侧门。左右仆射、侍中、中书令初拜
以表让，中书、门下五品以上及诸司长官，谢于正衙。
复进状谢于侧门。两班三品以朔望朝就食廊下。殿
中侍御史二人为使莅之。

〈注〉高宗改治书侍御史中丞，以避帝名。龙朔二年，改御史台曰“宪台”，大夫曰“大司宪”，中丞曰“司宪大夫。”武后文明元年，改御史台曰“肃政台。”光宅元年，分左右台，左台知百司，监军旅；右台察州县，省风俗。寻命左台兼察州县。两台岁再发使八人。春曰风俗，秋曰廉察，以四十八条察州县。两台御史，有假，有检校，有员外，有试。至神龙初，皆废。景云三年，以两台望齐，纠举苛察，百寮厌其烦，乃废右台。延和元年复置，岁中以尚书省隶左台，月馀而右台复废。至德后，诸道使府参佐，皆以御史为之，谓之“外台”，复有检校、里行、内供奉，或兼或摄。诸使下官亦如之。会昌初，升大夫、中丞品。东都留台有中丞一人，侍御史一人，殿中侍御史二人，监察御史三人。元和后，不置中丞，以侍御史、殿中侍御史、监察御史主留台务，而三院御史亦不常备。

侍御史六人，从六品下。掌纠举百寮及入阁承诏知
推弹杂事。凡三司理事，与给事中、中书舍人更直朝
堂。若三司所按而非其长官，则与刑部郎中、员外郎、
大理司直、评事往讯。弹劾则大夫、中丞押奏。大事，法
冠，朱衣𫄸裳，白纱中单，小事常服。久次者一人知杂
事，谓之“杂端。”殿中监察职掌进名迁改及令史考第，
台内事颛决，亦号“台端”；次一人知公廨，次一人知弹。
分京城诸司及诸州为东、西，次一人知西推赃赎三
司受事，号“副端”，次一人知东推，理匦等有不纠举者
罚之。以殿中侍御史第一人同知东推，莅太仓出纳；
第二人同知西推，莅左藏出纳，号“四推御史”，只日台、
院受事，双日殿、院受事。次侍御史一人，分司东都台。

殿中侍御史随仗分入，东则居侍中、黄门侍郎、给事
中之次，西则居中书令、侍郎、舍人之次，各居中丞、大
夫下。每一人东向承诏五日有旨，召御史不呼名，则
承诏者出。乐彦玮为大夫，以尝召两御史，乃加副承
诏一人，阙则殿中承乏。监察御史分日直朝堂，入自
侧门，非奏事不至殿庭。正门无籍，天授中，诏侧门置
籍，得至殿庭。开元七年，又诏随仗入阁，分左右巡，纠
察违失。左巡知京城内，右巡知京城外，尽雍、洛二州
之境，月一代。将晦即巡刑部、大理、东西徒坊、金吾县
狱，蒐狩则监围察断，绝失禽者。其后，以殿中掌左右
巡，寻以务剧，选用京畿县尉。又置御史里行使、侍御
史里行使、殿中里行使、监察里行使，以未为正官，无
员数。唐法，殿中侍御史迁拜及职事与侍御史钧。开
元以降，权属侍御史，而殿中兼知库藏宫门内事。故
事，御史台不受讼，有诉可闻者，略其姓名，托以风闻。
其后御史嫉恶者少，通状壅绝。十四年，乃定“授事御
史一人，知其日劾状，题告事人姓名。”其后宰相以御
史权重，建议弹奏，先白中丞大夫，复通状中书门下，
然后得奏。自是御史之任轻矣。建中元年，以侍御史
分掌公廨推弹，自是杂端之任轻矣。元和八年，命四
推御史受事，周而复始，罢“东西分日之限。”

〈注〉隋末，废殿内侍御史。义宁元年，丞相府置察吏掾二人。武德元年，改曰殿中侍御史。龙朔元年，置监察御史里行。武后文明元年，置殿中里行，后亦颛以“里行”名官。长安二年，置内供奉。

主簿一人，从七品下。掌印受事，发辰核台务。主公廨
及户奴婢、勋散官之职。录事二人，从九品下。

〈注〉有主事二人。台院有令史七十八人，书令史二十五人，亭长六人，掌固十二人。殿院有令史八人，书令史十八人。察院有计史三十四人，令史十人，掌固十二人。

殿中侍御史九人，从七品下。掌殿庭供奉之仪，京畿
诸州兵皆隶焉。正班列于阁门之外，纠离班语不肃
者。元日、冬至朝会，则乘马具服，戴黑豸升殿。巡幸则
往来门旗之内。检校文物亏失者一人。同知东推监
太仓出纳，一人。同知西推监左藏出纳，二人为廊下
食使，二人分知左右巡，三人内供奉。

监察御史十五人，正八品下。掌分察百寮，巡按州县，
狱讼、军戎、祭祀、营作，太府出纳，皆莅焉。知朝堂左右
厢及百司纲目，凡十道巡按，以判官二人为佐，务繁
则有支使。“其一，察官人善恶；其二，察户口流散，籍帐
隐没，赋役不均；其三，察农桑不勤，仓库减秏；其四，察
妖滑盗贼，不事生业，为私蠹害；其五，察德行孝悌，茂
才异等、藏器晦迹、应时用者；其六，察黠吏豪宗兼并
纵暴、贫弱冤苦不能自申者。凡战伐，大克获，则数俘
馘，审功赏，然后奏之。屯田、铸钱，岭南、黔府，选补亦视
功过纠察。决囚徒，则与中书舍人、金吾将军莅之。国
忌斋，则与殿中侍御史分察寺观，莅宴射习射及大
祠、中祠，视不如仪者以闻。”初，开元中，兼巡传驿。至二
十五年，以监察御史检校两京馆驿。大历十四年，两
京以御史一人知馆驿，号“馆驿使。”监察御史分察尚
书省六司，繇下第一人为始，出使亦然。兴元元年，以
第一人察吏部、礼部，兼监察使；第二人察兵部、工部，
兼馆驿使；第三人察户部、刑部。岁终议殿最。元和中，
以新人不出使，无以观能否，乃命颛察，尚书省号曰
六察官。开元十九年，以监察御史二人莅太仓、左藏
库。三院御史皆初领繁剧外府推事。其后，以殿中侍
御史上一人为监太仓使，第二人为监左藏库使。凡
诸使下三院御史内供奉，其班居正台监察御史之
上。

### 高宗龙朔三年八月戊申遣按察大使于十道

按：《唐书高宗本纪》云云。

### 咸亨二年十一月庚戌如许州遣使存问所过疾老鳏寡虑囚

按：《唐书高宗本纪》云云。

### 仪凤元年十二月戊午来恒薛元超为河南河北道大使

按：《唐书高宗本纪》云云。

### 中宗嗣圣元年遣御史察风俗〈即武后光宅元年〉

按《唐书武后本纪》：“光宅元年十二月戊子，遣御史察
风俗。”

嗣圣九年，擢用举人为侍御史。〈即武后天授三年〉
按《唐书武后本纪》，不载。按杜佑《通典》：天授三年，举
人无贤愚，咸加擢用。高者试凤阁侍郎、给事中，次或
试员外郎、侍御史、补阙、拾遗、校书郎，当时颇为滥杂，
著于谣诵。谣曰：“补阙连车载，拾遗平斗量。把椎侍御
史，腕脱校书郎。”

### 神龙二年二月丙申遣十道巡察使

按：《唐书中宗本纪》云云。

====元宗开元十一年五月辛卯遣使分巡天下====按：《唐书元宗本纪》云云。

开元十三年正月戊子降死罪流以下原之遣使宣
慰天下。

按：《唐书元宗本纪》云云。

开元二十一年。四月乙卯。遣宣慰使黜陟官吏。决系
囚。

按：《唐书元宗本纪》云云。

开元二十九年十月戊戌，遣使黜陟官吏。

按：《唐书元宗本纪》云云。

### 天宝五载三月丙子遣使黜陟官吏

按：《唐书元宗本纪》云云。

### 肃宗至德元载十月癸未诏御史谏官论事勿先白大夫及宰相

按：《唐书肃宗本纪》云云。

### 代宗广德二年正月丙午诏举堪御史谏官者

按：《唐书代宗本纪》云云。

### 大历八年九月戊子诏御史言事

按：《唐书代宗本纪》云云。

大历十二年四月癸巳诏“谏官献封事勿限时侧门
论事者随状面奏。”

按：《唐书代宗本纪》云云。

### 德宗建中元年正月辛未遣黜陟使于天下

按《唐书德宗本纪》云云。按《陆贽传》：“德宗立，遣黜陟
使庾何等十二人行天下。贽说使者，请以五术省风
俗，八计听吏治，三科登隽乂，四赋经财实，六德保罢
瘵，五要简官事。”五术曰：“听谣诵审其哀乐，纳市贾观
其好恶，讯簿书考其争讼，览车服等其俭奢，省作业
察其趣舍。”八计曰：“视户口丰耗以稽抚字，视垦田赢
缩以稽本末，视赋役薄厚以稽廉冒，视按籍烦简以
稽听断，视囚系盈虚以稽决滞，视奸盗有无以稽禁
御，视选举众寡以稽风化，视学校兴废以稽教导。三
科曰：茂异、贤良、干蛊。”“四赋曰：阅稼以奠税，度产以衰
征，料丁壮以计庸，占商贾以均利”，六德曰：“敬老、慈幼，
救疾、恤孤，赈贫穷、任失业。”五要曰：“废兵之冗食，蠲法
之挠人，省官之不急，去物之无用，罢事之非要。”时皆
韪其言。

### 宪宗元和十四年七月己丑遣黜陟使于天下

按：《唐书宪宗本纪》云云。

### 穆宗长庆三年三月癸亥淮南浙东西江西宣歙旱遣使宣抚理系囚察官吏

按：《唐书穆宗本纪》云云。